Marianne Jelved (RV), 2010-01-13:
Det er al ære værd, at regeringen og regeringens støtteparti, Dansk Folkeparti, har lavet en aftale for at afbøde resultaterne af lavkonjunkturen og krisen i det danske samfund og i beskæftigelsen.
Det er så sket i forbindelse med finansloven for 2010, og det er ved et lovforslag, som skal blive til lov og gælde i 1 år.
Det gælder for nyuddannede i regi af undervisningsministeren, videnskabsministeren, kulturministeren og økonomi- og erhvervsministeren, og det vil sige, at det er for studerende, som er ved at færdiggøre deres kandidatuddannelse, professionsbacheloruddannelse, erhvervsakademiuddannelse, overbygningsuddannelse fra designskolerne eller afsluttende uddannelse fra Kunstakademiets Billedkunstskoler, Statens Teaterskole eller Den Danske Filmskole.
Jeg kan ikke lade være med at spørge: Hvad sker der så egentlig med mureren, ferskvareassistenten, SOSU-assistenten, alle de andre, der også er ved at gøre deres uddannelse færdig, og som heller ikke kan få arbejde, men som bare rangerer på et lavere akademisk niveau – hvis jeg må sige det – i anførselstegn?
De ledighedstruede skal kunne uddanne sig videre for at undgå ledighed, og det synes jeg sådan set rent principielt er en glimrende idé.
Jeg synes bare, at mange, mange flere skulle have mulighed for det end de 575, man vurderer det kan blive til i denne omgang.
Der skal søges om udbud af uddannelser, og det er uddannelsesinstitutionerne, der skal søge nu, meget hurtigt, og der skal være en procedure, hvor de skal godkendes af de relevante ministerier.
Der skal laves ansøgninger, og de unge skal så vejledes hen til noget, der egentlig vil svare godt til deres kompetencebehov.
Ordningen skal træde i kraft den 1. februar i år, og der dispenseres fra de sædvanlige regler for lovbehandling – det vil vi også gerne bidrage til, når regeringens flertal beder om det.
Høringsfristen er minimal, men vi har dog fået høringssvarene inden førstebehandlingen, og det vil jeg gerne kvittere for.
Der er afsat 15,6 mio. kr. til universitetsuddannede, 0,7 mio. kr. til Kulturministeriets område, 3 mio. kr. til Undervisningsministeriets område – det er altså professionsbacheloruddannelserne, som der er rigtig mange tusinde der bliver færdige med – og 0,7 mio. kr. til administration i SUstyrelsen af den nye forsørgelsesydelse.
Man skal helt over i L 95 for at få en forestilling om det antal uddannelsesforløb, som regeringen og Dansk Folkeparti mener der bliver.
Det har jeg nævnt, men jeg nævner det gerne igen, for jeg synes selv, at det er et godt bidrag, men det er alligevel et relativt lavt bidrag – 575 arbejdsløshedstruede.
Det er de unge med de bedste muligheder, de længste uddannelser; det er de unge, som det politiske system har kredset om år efter år med globaliseringsmidler, med færdiggørelsestaxametre og med pres på, for at specialet skal skrives hurtigere, end det tidligere har været gjort, nemlig inden for 6 måneder.
Der har været rigtig meget fokus på disse unge mennesker og med god grund.
Vi har brug for dem i vores samfund og i det fremtidige samfund, men det er jo lidt af en omvæltning fra den politiske ambition om at presse studietiden ned og få de unge igennem hurtigst muligt. Nu står vi så i en ledighedssituation, hvor man skulle sige: Hvad gør vi for at hjælpe dem?
Der ærgrer det mig lidt, at regeringen ikke har kombineret den her idé, som jo godt kan være en slags eksperimentarium – og det anerkender jeg, det kunne vi måske lære noget af og udvikle et eller andet positivt fra, det vil jeg slet ikke afvise – med en isbryderordning og nogle andre ordninger, som tilgodeså en bredere kreds af unge og et større antal end 575.
Jeg er lidt spørgende over for, hvad man fra forligskredsen på det her område har tænkt sig at gøre for de unge, som går ud af erhvervsuddannelserne.
De er overhovedet ikke med i det her, og de får ikke en chance for at få en håndsrækning i den her situation.
Jeg synes, man burde overveje, hvad man kunne gøre for også at give dem en mulighed for at øge deres kompetencer.
Men Det Radikale Venstre støtter forslaget.